《鹏鷃问答》
宋代·姜特立

吾闻北冥鹏，翼若垂天云。
矫首扶桑汜，投趾昆仑垠。
渴饮黄河流，饥食紫渊鳞。
长融盈千车，短羽重万钧。
去以六月息，栖止良苦辛。
黑风忽翻海，未易容其身。
偶与斥鷃遇，问鷃有何乐。
鷃云我幺禽，岂暇议寥廓。
为生诚甚微，为计亦易足。
吸以棘针露，分以鹪鹩粟。
决起枪榆间，却向蓬蒿落。
不睎九万程，只愿一枝托。
鹏听鷃所云，似若生羡慕。
彼小乃有余，我大适为苦。
呼鷃部所安，鷃笑而不语。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。